محمد شاشة :
Yamna zeg wi yarzin lqafiya/l2iqaƐ deg izli/aɣennij, teffeɣ xef min yennum umezzuɣ, tarzem tittawin i-wen tuɣa yxezzaren ɣar yezli zeg ict n-tit. Izli maci ci d-lqafiya niɣ l2iqaƐ, izli d l2ibdaƐ, d-lxezrat ɣar tudart/bnadem mkul ij muk-tt itwala, muk akid-s iggur.
Yamna rexmi tessawar/tetɣennej x tayri, war tettentiliq zi zi min-d itbanen, tettentalaq zeg weydud (lmujtamae) d-lƐalaqa nnes akd lferd nigh lferd d-lealaqa nnes akd weydud (lmujtamae), tettic lmes2uliya i-weydud minzi tessen ddawr i-yettirar jar temɣart d wargaz u ssa tesbiyyan-aneɣ-d muk illa weydud.
Wa ɣar-i-d ssawar
Wa ɣa-k ssiwireɣ
Kkin-d ixedjaden
Jar-ak-d akid-i.
lexmi ittewqie ca n-uxarwid jar weryaz d temɣart, nettaf ijjen ittarra ɣar wennedni u mana-ya netwara-t gi wattas n-yezlan, maca muk da netwala, Yamna tettarra axarwid ɣar ixedjaden u alami-d tekka zi barra tessen ila yeqseḥ cɣer bac ad dewren muk tuɣa djan, zi mana-ya i-texs ad teqdee awar. Aqdae n-wawar yexs ad yini attaf deg wawar u attaf deg wawar ittekka-d zi tiwdi, tiwdi-ya tejji-tt ad teqdee layas, ur teqqim tetwara ci n-tewwart i-tt ɣa yessufɣen, ɣa-ten ɣa yessufɣen.
A-yemma d-asewwes
A-yemma d-arubi
Wmi da-y ɣa yinin
Ɛmar iaɛda-yi.
Da netwala tanya zeg yewdan i-d tekka, iwdan i-das yennan u war tenni walu x Ɛmar, war das tenni ma tennid niɣ war tennid. Yamna tesbiyyan-d almani ɣa ssiwden iwalen n-yewdan, ad sxiyqen afgan, ad ssemsebdan yen imunen niɣ xsen ad munen bac ad awden ɣa min xef rezzun ad ggen.
Ɛejneɣ x ugheddu
N-nneɛnaɛ iqes-ayi
Yemma nec wa yennin
I-mami raja-yi.
Da tarra falta deg yexf nnes maci deg wenni texs, nettata i-war issiwlen, ɛlik tenna ci aɣayli war tettecmet.
Zriɣ tfukt
Ɣireɣ d-taziri
sixenta d-llif inu
Jar tittawin inu.
Ijj n-ttecbih isbeḥ attas, llif ines i-tetwala d-taziri isnuffar xa-s tfukt, idwer nnur ines ijhed x nnur n-tfukt.
Tetɣima Yamna lxammari ɣar-s ict n lxasiya tesbeḥ attas di min inden akd weydud, war tbenni ci marra x yijjen (lferd), txezzar ɣar marra, trtwala timeslayin zeg weydud deg weydud.
ara_Arab kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mos_Latn kab_Latn kab_Latn srd_Latn kab_Latn kab_Latn sun_Latn kab_Latn kab_Latn kab_Latn kab_Latn kab_Latn kab_Latn kab_Latn